אוניברסיטת אורהוס

אוניברסיטת אורהוס (בדנית: Aarhus Universitet) היא אוניברסיטה ציבורית בדנמרק אשר נוסדה בשנת 1928, מה שהופך אותה לאוניברסיטה השנייה בוותיקותה במדינה, לאחר אוניברסיטת קופנהגן. אוניברסיטת אורהוס היא האוניברסיטה הגדולה ביותר בדנמרק, עם למעלה מ-38.000 סטודנטים (2022). ברוב דירוגי האוניברסיטאות הבינלאומיים, אורהוס ממוקמת במאה הראשונות.
בשנת 1997 זכה פרופסור ינס סקואו מהאוניברסיטה בפרס נובל לכימיה על גילוי האנזים מעביר היון, משאבת נתרן-אשלגן. בשנת 2010, זכה דייל מורטנסן עם עמיתיו פיטר דיאמונד וכריסטופר פיסרידס בפרס נובל לכלכלה על ניתוח שווקים עם חיכוכי חיפוש.
בין הבוגרות ניתן למצוא את מרגרטה השנייה, מלכת דנמרק הנוכחית. האוניברסיטה חברה ברשת אוטרכט וחברה בקבוצת קוימברה וחברה בגילדת אוניברסיטאות אירופאיות עתירות מחקר.

היסטוריה

האוניברסיטה נוסדה ב-1928 ביוטלנד כמענה לביקוש הגובר באוניברסיטת קופנהגן לאחר מלחמת העולם הראשונה. בשנת 1929 עיריית אורהוס הקצתה אדמות לצורך הקמתה. הקמת המבנים החלה בשנת 1932, ונכון לשנת 2017 המלאכה עוד לא הסתיימה.

בשנת 1944, תחת הכיבוש הנאצי, הפציץ חיל האוויר המלכותי הבריטי את מפקדת הגסטאפו ששכנה במעונות הסטודנטים. המבנה נחנך מחדש בספטמבר 1946.

פקולטות וקמפוסים

הקמפוס הראשי של האוניברסיטה ממוקם במרכז אורהוס, מוקף בפארק האוניברסיטה. מלבדו, במערב אורהוס ישנו בית-הספר לעסקים ולמדעי החברה (Aarhus BSS), קמפוס לרפואה בבית-החולים בעיר, הפקולטה לאומנות, פקולטה למדעי החיים, פקולטה למדעים מדויקים וטכנולוגיה וכן קמפוס קטן בקופנהגן ללימוד ומחקר של חינוך ופדגוגיה.

קישורים חיצוניים

הערות שוליים

אורהוס
רשת אוטרכט
קבוצת קוימברה
גילדת האוניברסיטאות האירופאיות עתירות המחקר